Forslag til Rådets forordning (EF) om kontrolforanstaltninger for fiskeriet i Østersøen, Bælterne og Øresund (95/C 313/05) (Tekst af betydning for EØS) KOM(95) 249 endelig udg. - 95/0223(CNS)

(Forelagt af Kommissionen den 11. september 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådets forordning (EØF) nr. 2847/93 af 12. oktober 1993 om indførelse af en kontrolordning for den fælles fiskeripolitik (1) gælder for enhver form for fiskeri og dertil knyttet virksomhed på medlemsstaternes område og inden for de farvande, de hører under deres højhedsområde eller jurisdiktion, herunder virksomhed, der udøves fra EF-fiskerfartøjer, som fisker i tredjelandsfarvande eller på åbent hav, uden at dette dog indskrænker anvendelsen af fiskeriaftaler, der er indgået mellem Fællesskabet og tredjelande, og internationale konventioner, som Fællesskabet har tiltrådt;

i medfør af Rådets afgørelse 83/414/EØF (2) er Fællesskabet kontraherende part i konventionen om fiskeri og bevaring af de levende rigdomskilder i Østersøen, Bælterne og Øresund, i det følgende benævnt »Østersøkonventionen«;

den internationale Østersø-Fiskerikommission, der er nedsat ved Gdansk-konventionen, i det følgende benævnt »Østersøkommissionen«, fastlægger reglerne for fiskeriet i dette hav;

Østersøkommissionen vedtog på sit tyvende møde i Gdynia den 12.-16. september 1994 en række rekommandationer vedrørende kontrolforanstaltningerne i Østersøen;

Fællesskabet skal i henhold til artikel XI, stk. 1, i Østersøkonventionen gennemføre disse rekommandationer i sine retsforskrifter, medmindre der gøres indsigelse efter proceduren i samme artikel; der bør ikke gøres indsigelse;

det er derfor nødvendigt at fastsætte en række kontrolforanstaltninger på grundlag af Østersøkommissionens rekommandationer; foranstaltningerne supplerer de kontrolforanstaltninger, der er fastsat ved forordning (EØF) nr. 2847/93 -

UDSTEDT FØLGENDE FORORDNING:

Artikel 1

Anvendelsesområde

1. Denne forordning fastsætter en række kontrolforanstaltninger for fangst og landing af fiskeressourcer, der lever i Østersøen, Bælterne og Øresund afgrænset mod vest af en linje fra Hasenøre til Gnibens spids, fra Korshage til Spodsbjerg og fra Gilbjerg Hoved til Kullen. Den finder ikke anvendelse på farvande inden for basislinjerne.

2. Denne forordning finder anvendelse på:

- EF-fiskerfartøjer, der fisker i det i stk. 1 beskrevne geografiske område

- samtlige fiskerfartøjer, der fisker i farvande, som i dette område henhører under medlemsstaternes højhedsområde eller jurisdiktion.

Artikel 2

Fartøjer, der fisker efter torsk

1. Hvert år meddeler medlemsstaterne senest en måned inden fiskeriets begyndelse Kommissionen listen over de EF-fiskerfartøjer, der sejler under deres flag eller er registreret i deres havne, og hvis hoved- eller biaktivitet er torskefiskeri i det område, der er beskrevet i artikel 1, stk. 1, ligesom de straks underretter Kommissionen om enhver ændring, listen undergår i løbet af året.

2. Listen skal navnlig indeholde de interne numre for de i artikel 1, stk. 1, nævnte fartøjer, jf. Kommissionens forordning (EF) nr. 109/94 af 19. januar 1994 om Fællesskabets fortegnelse over fiskerfartøjer (3).

3. Listen og enhver ændring, den undergår i løbet af året, sendes via edb og fortrinsvis med elektronisk post. 4. Kommissionen meddeler hvert år Østersøkommissionen de i stk. 1 nævnte oplysninger senest 15 dage efter modtagelsen af medlemsstaternes meddelelser.

Artikel 3

Kun EF-fiskerfartøjer, der er medtaget på den i artikel 2 nævnte liste, må deltage i torskefiskeri i det område, der er beskrevet i artikel 1, stk. 1.

Artikel 4

Landingsopgørelser

1. Hver medlemsstat underretter efter proceduren i artikel 15, stk. 1, første afsnit, i forordning (EØF) nr. 2847/93 Kommissionen om landingerne i dens havne af fangster af bestande eller grupper af bestande, der er omfattet af fangstbegrænsninger ifølge rekommandationer fra Østersøkommissionen, opdelt efter EF-fiskerfartøj.

2. Inden månedens udgang meddeler Kommissionen for landingerne i den foregående måned Østersøkommissionen de oplysninger, den har modtaget i henhold til det foregående stykke.

Artikel 5

1. På grundlag af opgørelserne ifølge artikel 10, stk. 1, litra b), i forordning (EØF) nr. 2847/93 underretter medlemsstaterne den 15. i hver måned for hvert fartøj Kommissionen om de landinger, der er foretaget af fiskerfartøjer, som fører en i Østersøkonventionen kontraherende parts flag og er registreret hos denne part.

2. Kommissionen meddeler inden udgangen af hver måned for landingerne i den foregående måned Østersøkommissionen og den berørte part i Østersøkonventionen de oplysninger, den har modtaget i henhold til det foregående stykke.

Artikel 6

Omladning af torsk

1. Det er forbudt fartøjer at omlade eller modtage torsk, der er fanget i det i artikel 1, stk. 1, beskrevne område uden forudgående tilladelse fra myndighederne i den medlemsstat, hvorunder stedet for omladningen henhører.

2. Føreren af et fartøj, der ønsker at foretage omladning i en havn eller på et sted, der er udpeget af myndighederne, og som ligger i farvande henhørende under den pågældende medlemsstats højhedsområde eller jurisdiktion, underretter myndighederne for omladningsstedet herom senest 24 timer forud.

Artikel 7

Forbud mod landinger

1. Når Østersøkommissionen har meddelt Kommissionen, at en kvote, som er tildelt en anden kontraherende part i Østersøkonventionen, er opbrugt, er det fra den dato, der er fastsat af den kontraherende part, som kvoten er tildelt, forbudt at lande eller omlade fangster, der hidrører fra den af kvoten omfattede bestand eller gruppe af bestande, og som er taget af fiskerfartøjer, der sejler under den pågældende kontraherende parts flag.

2. Kommissionen tilsender straks medlemsstaterne en kopi af meddelelsen.

Artikel 8

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 261 af 20. 10. 1993, s. 1.

(2) EFT nr. L 237 af 26. 8. 1983, s. 4.

(3) EFT nr. L 19 af 22. 1. 1994, s. 5.